**JEGYZŐKÖNYV**

**Hidas Község Önkormányzat**

**Képviselő-testületének**

**2022. augusztus 23.napján**

megtartott soros,nyilvános üléséről.

Hozott határozatok:

55/2022.(VIII.23.)

56/2022.(VIII.23.)

57/2022.(VIII.23.)

58/2022.(VIII.23.)

59/2022.(VIII.23.)

60/2022.(VIII.23.)

61/2022.(VIII.23.)

Hozott rendeletek:

8/2022.(IX.5.) önkormányzati rendelet a szociális ellátások helyi szabályozásáról szóló 4/2021.(III.24.) önkormányzati rendelet módosításáról.

**JEGYZŐKÖNYV**

A jegyzőkönyv készült **2022. augusztus 23. napján 14.00 órai kezdettel**

**Hidas** Község Önkormányzat Képviselő-testületének **soros,nyilvános** ülésén.

Az ülés helye**:**Hidas, Kossuth L. u. 50/II.

Polgármesteri Hivatal Tanácsterme

**Jelen voltak:**

1. Berg Csaba polgármester
2. Borsosné Schwáb Rita alpolgármester
3. Fábián Izabella képviselő
4. Fényes Endre képviselő
5. Steiner-Orosházi Szandra képviselő

**Valamint**:

Dr. Tóth Attila jegyző

Lórenczné Illés Anikó jkv. vezető

**Az ülésről igazoltan távol volt:** Dr. Balázs Dalma Brigitta és Kérő Imre képviselők.

**Berg Csaba polgármester**köszöntötte a megjelenteket, és megnyitotta a képviselő-testületi ülést. A jelenléti ív alapján megállapította, hogy a testületi ülés határozatképes, a megválasztott 7 fő képviselőből 5 fő jelen van. Elmondta, hogy Dr. Balázs Dalma Brigitta és Kérő Imre képviselők jelezték, hogy az ülésen nem tudnak részt venni.

Ismertette a napirendi pontokat, elmondta, hogy egy napirenddel bővülne a mai testületi ülés, ismertetni kívánják a víziközmű vagyon állami tulajdonba adásáról szóló megkeresést.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**55/2022. (VIII.23.) számú határozata**

Az elfogadott napirendi pontok:

1. Beszámoló az előző ülés óta eltelt időszak eseményeiről, és a lejárt határidejű határozatok végrehajtásáról.

Ea.: Berg Csaba polgármester, Dr. Tóth Attila jegyző

1. A Hidasi Szivárvány Óvoda és Bölcsőde vezetőjének beszámolója a 2021/2022-es nevelési évben végzett munkáról.Ea.:Steiner- Orosházi Szandra intézményvezető.
2. Óvodai munkaterv, Pedagógia Program, és az intézmény alapdokumentumainak elfogadása, jóváhagyása a 2022/23. nevelési évre. Ea.: Steiner- Orosházi Szandra intézményvezető.
3. A szociális étkeztetés BAMKH Szociális és Gyámhivatala ellenőrzési jelentése alapján intézkedési terv elfogadása. Ea.: Berg Csaba polgármester, Dr. Tóth Attila jegyző
4. A szociális ellátások helyi szabályozásáról szóló5/2016.(VI.03.) önkormányzati rendeletmódosítása.Ea.: Berg Csaba polgármester, Dr. Tóth Attila jegyző
5. A temetőkről és a temetkezési tevékenységről szóló 5/2013.(XI.27.) önkormányzati rendelet felülvizsgálata.
6. Víziközmű vagyon átadása a Magyar Államnak

Ea.: Berg Csaba polgármester, Dr. Tóth Attila jegyző

1. **Beszámoló a lejárt határidejű határozatok végrehajtásáról.**

**Ea.: Berg Csaba polgármester, Dr. Tóth Attila jegyző**

**Berg Csaba** polgármester ismertette a képviselőkkel, hogy a nyár folyamán hittantáborban vettek részt a község gyermekei, jó volt látni, hogy milyen sokan táboroztak, gratulál a szervezésért. Elkezdődött a járdaépítés kivitelezése, többen megköszönték ezt neki, műszaki átadása még vissza van. Pályázattal kapcsolatos megbeszélésen vett részt a Megyei Önkormányzatnál, 80 éves születésnapot köszöntött. 90 m3 fa betárolása történt meg a hivatal udvarában. A piac tervmódosítása megtörtént, a Virágos Magyarországért képviselői jártak a településen. Beteg fák kivágása, csonkolása történt meg a településen, helyettük már több száz fát ültettek. Csőtörés volt a településen, a hiba elhárítása megtörtént. A roma és a német önkormányzattal közösen koszorúztak az emlékműnél. A vízelvezetés megoldásával kapcsolatban a Megyei Önkormányzat referensével tárgyalt, közösen keresik a megoldást. A takarékbusz a hivatal előtt parkol hétfőn és szerdán, kéri a lakosságot, hogy a hivatal elé telepített automatából vegyenek ki pénzt, hiszen az automata bérléséért az önkormányzat nem kevés pénzt fizet. A volt takarék épületének értékesítéséről kaptak tájékoztatót, melyre még visszatérnek.

**Dr. Tóth Attila** jegyző ismertette az előző ülésen hozott határozatokat és kiemelte, hogy azok végrehajtása megtörtént.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**56/2022. (VIII.23.) számú határozata**

Hidas Község Önkormányzat Képviselő-testülete elfogadta az előző ülés óta eltelt időszakról szóló tájékoztatót, és a lejárt határidejű határozatok végrehajtásáról szóló beszámolót.

Határidő: azonnal

Felelős: Képviselő-testület

1. **A Hidasi Szivárvány Óvoda és Bölcsőde vezetőjének beszámolója a 2021/2022-es nevelési évben végzett munkáról.**

**Előadó: Steiner-Orosházi Szandra intézményvezető**

**Steiner-Orosházi Szandra** vezető óvónő és képviselő elmondta, úgy gondolja, hogy pozitív évet zártak a vírus ellenére is. Nehéz volt a kötelező változtatásokat betartani és betartatni, sokszor azonnali intézkedést igényeltek. Nyugalom uralkodik a gyerekek és a dolgozók között. A beiratkozás is reménykeltő. Felháborító és vérlázító, amikor egy képviselő arra buzdít másokat, hogy ne hozzák a helyi óvodába a gyermekeket. Ez az egyetlen intézménye az önkormányzatnak, ha ez megszűnne a településen az élet is megszűnne. Szeretne erre egy megoldást és egy megnyugtató választ kapni.

**Dr. Tóth Attila** jegyzőelmondta, hogy ezzel a magatartásával a képviselő képviselői megbízatásából adódó kötelezettséget szegett meg, a polgármesterrel egyeztetve tisztába kell tenni, javasolta, hogy egy adhoc bizottságot is létrehozhatnak, alkalmazhatják az önkormányzati törvény szerinti képviselővel szembeni eljárást. Amennyiben valóban így történt, a képviselőaz Önkormányzat által fenntartott intézmény érdekeivel ellentétes magatartást valósíthatott meg.

**Berg Csaba** polgármester kiemelte, hogy fenti viselkedés nem méltó egy képviselőhöz. Úgy érzi, hogy ilyen jó még nem volt az óvodában a légkör, mint most. A bölcsődei pályázat elbírálása folyamatban van.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**57/2022. (VIII.23.) számú határozata**

Hidas Község Önkormányzat Képviselő-testülete a melléklet előterjesztés szerint elfogadta Steiner-Orosházi Szandrának a Hidasi Szivárvány Óvoda és Bölcsőde vezetőjének beszámolóját a 2021/2022-es nevelési évben végzett munkáról.

Határidő: azonnal

Felelős: Képviselő-testület

1. **Óvodai munkaterv, Pedagógiai Program, és az intézmény alapdokumentumainak elfogadása, jóváhagyása a 2022/23. nevelési évre.**

**Előadó: Steiner-Orosházi Szandra intézményvezető**

|  |
| --- |
| Steiner-Orosházi Szandra intézményvezető elmondta, hogy a Pedagógiai programuk tartalma változatlan, hiszen 2 éve teljes átalakítása megtörtént. Házirend módosítása az étkezések lemondásában vált szükségessé, hiszen a szülők sok esetben nem jelzik gyermekük hiányzását, vagy jelenlétét egy betegség után, így nem tudják kellő időben módosítani az étkezést. Ez költségekkel jár az Önkormányzatnak.  Másik módosítás az elvált, külön élő szülők gyermek elvitele tekintetében vált szükségessé. Ilyen esetben a szülőknek bírósági/gyámhivatali végzést szükséges bemutatni, ellenkező esetben a külön élő szülő a gyermeket nem viheti el az intézményből. Az intézmény nem a láthatás színtere. Harmadik módosítás az udvari játszótér használatában lett esedékes.  Munkaterv módosítás minden évben szükséges, hiszen személyi és beosztásbeli változások is adódnak. Új dokumentum került bevezetésre az intézményben. UV és hőségriadó terv. Ezt az évközi Népegészségügyi ellenőrzés során javasolták.  Honvédelmi Intézkedési tervük, Adatvédelmi (GDPR) szabályzatuk nem változott, aktualizálásra nem szorul. |

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**58/2022. (VIII.23.) számú határozata.**

Hidas Község Önkormányzat Képviselő-testülete a melléklet előterjesztésekszerint elfogadta, és jóváhagyta Steiner-Orosházi Szandrának a Hidasi Szivárvány Óvoda és Bölcsőde vezetőjének előterjesztésében az intézmény **2022/2023-es nevelési évre vonatkozó alábbi alapdokumentumait:**

- Szervezeti és Működési Szabályzat

- Pedagógiai Program

- Óvódai és Bölcsődei Házirend

- Munkaterv

- Hőségriadó terv

Határidő: azonnal

Felelős: Képviselő-testület

1. **Szociális étkeztetés a BAMKH Szociális és Gyámhivatala ellenőrzési jelentése alapján intézkedési terv elfogadása.**

**Ea: Berg Csaba polgármester, Dr. Tóth Attila jegyző**

**Dr. Tóth Attila** jegyző elmondta, hogy a július 8.-án a szociális étkeztetéssel kapcsolatban egy részletes ellenőrzést tartott a Baranya Megyei Kormányhivatal, vizsgálták az ellátottak személyi, tárgyi feltételeit, dokumentációkat. Az egyeztetések alapján a feladatok végrehajtása megtörtént, a Szakmai Programmódosítás után elfogadásra került. Szükséges az akadálymentes mosdó biztosítása, ezért az engedélyben a védőnői szolgálat épülete megjelölve, így augusztus 01-től a működési engedélyt megkapták, az ellenőrzés lezárult. Köszöni Biszak Józsefné vezető munkáját. A szociális étkezésre vonatkozó kérelmeket Lovászné Mohai Mónika igazgatási főelőadónak kell benyújtani.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

Hidas Község Önkormányzat Képviselő-testületének

59/2022. (VIII.23.) számú határozata

Hidas Község Önkormányzat Képviselő-testülete megtárgyalta a BAMKH Hatósági Főosztály Szociális és Gyámügyi Osztálya a szociális étkeztetés biztosítása tárgyában az ellenőrzési jelentésben foglaltakat, és az az alapján BA/13/00611-11/2022. számú kötelező határozatban foglaltakat és az alábbi intézkedési tervet fogadta el.

1. A Képviselő-testület tudomásul vette, hogy a működési engedély módosítása az ellátottak számára nyitva álló helyiség bejegyzése tárgyában 2022. augusztus 3. napján kiadott tanúsítvány szerint megtörtént.

2. A képviselő-testület a kötelezésben foglaltak szerint jelen ülésén módosítja a szociális ellátásokról szóló rendeletét a 2021. január 01. napjával alkalmazandó étkezési térítési díjak tekintetében, figyelemmel a vészhelyzettel összefüggő átmeneti szabályokról szóló 2021. évi XCIX. törvény 147. § (1)-(4) bekezdései alapján a koronavírus világjárvány nemzetgazdaságot érintő hatásainak enyhítése érdekében szükséges gazdasági intézkedésekről szóló 603/2020. (XII.18.) Korm. rendelet rendelkezéseire.

Határidő: 2022. szeptember 12.

Felelős: képviselő-testület

1. **A szociális ellátások helyi szabályozásáról szóló 5/2016.(IV.03.) önkormányzati rendelet módosítása**.

**Előadó: Berg Csaba polgármester, Dr. Tóth Attila jegyző**

**Dr. Tóth Attila** jegyző fenti ellenőrzéshez kiegészítésként elmondta, hogy a díjfizetéssel kapcsolatban az árstop bevezetése miatt visszafizetési kötelezettségük keletkezett, ugyanis a térítési díjat 2020.11.08.-tól 790.-Ft-ról 850.-Ft-ra emelte rendeletében a testület, ezt nem lett volna szabad, ezért ezt a díjkülönbözetet az igénylők visszakapták. Az intézkedési terv tartalmazza a rendelet hatályon módosításáta mellékelt előterjesztés szerint.

A képviselő-testület 5 igen szavazattal, ellenszavazat és tartózkodás nélkül - az alábbi rendeletet hozta:

**Hidas Község Önkormányzat Képviselő-testületének**

**8/2022. (IX.5.) önkormányzati rendelete a szociális ellátások helyi szabályozásáról szóló 4/2021.(III.24.) önkormányzati rendelet módosításáról**

**(mellékletben)**

1. **A temetőkről és a temetkezési tevékenységről szóló 5/2013.(XI.27.) önkormányzati rendelet felülvizsgálata.**

**Előadó: Dr. Tóth Attila jegyző**

**Dr. Tóth Attila** jegyző elmondta**,** hogy atemető rendelet felülvizsgálatát a Kormányhivatal adta ki, több szempont alapján. Az önkormányzati rendelet megfelel a szempontoknak, 2020. március 11.-én módosították a sírhelyek megváltására vonatkozó részt, a rendelet a kötelező elemeket tartalmazza, így a további felülvizsgálat okafogyott is, hiszen díjat nem emelhet a testület.

**Fényes Endre** képviselő kérdése, hogy Hidason van-e egyházi tulajdonba temető?

**Dr. Tóth Attila** jegyző válaszában elmondta, hogy a temető a tulajdoni lapon is szerepel, viszont lezárt temető.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**60/2022. (VIII.23.) számú határozata**

Hidas Község Önkormányzat Képviselő-testülete felülvizsgálta a temetőkről és a temetkezési tevékenységről szóló 5/2013.(XI.27.) számú önkormányzati rendeletét, és megállapította, hogy az megfelel a [temetőkről](https://www.optijus.hu/optijus/lawtext/1-99900043.TV/listid/1662537228687" \l "ws1) és a temetkezésről szóló 1999. évi XLIII. törvényben foglalt rendelkezéseknek.

Határidő: azonnal

Felelős : Képviselő-testület

1. **Viziközmű vagyon átadása a Magyar Államnak**

**Előadó: Berg Csaba polgármester, Dr. Tóth Attila jegyző**

**Berg Csaba polgármester** ismertette a képviselőkkel, hogy tárgyi ügyben egy megkeresést kaptak éppen az ülés előtt, ezért tartotta szükségesnek, hogy a képviselők is kapjanak tájékoztatást erről. Hidas község víziközmű vagyona 170 millió forint. Lehetőség van arra, hogy ezt a vagyont egy erre alakuló állami viziközmű részvénytársaságnak átadják.

**Dr. Tóth Attila** jegyző elmondta, hogya víziközmű vagyon állami tulajdonba adásakor az ellátásra kötelezett a Magyar Állam lenne. Mérleg szerint nagyon nagy tartozása van a Mezőföldvíz kft-nek, megvalósíthatatlan a feladat már. A víziközmű törvényben felsorolt feladatokat mind-mind a Nemzeti Vízművek Zrt.-nek kell majd biztosítania. A Mezőföldvíz Kft-nek már nincs pénze a feladatok megfelelő színvonalú ellátásra, ezért az ingyenes vagyon átadása indokolt.

**Berg Csaba polgármester** szerint nem lesz olyan önkormányzat, aki kívül marad. A víz állami kincs, és állami tulajdon, javasolja az ingyenes vagyonátadást.

A képviselő-testület 5 igen szavazattal, ellenszavazat és tartózkodás nélkül - az alábbi határozatot hozta:

**Hidas Község Önkormányzat Képviselő-testületének**

**61/2022. (VIII.23.) számú határozata**

Hidas Község Önkormányzat Képviselő- testülete a Mezőföldvíz Kft. által megküldött mellékelt előterjesztés szerint megtárgyalta az önkormányzat tulajdonában álló víziközmű vagyon Nemzeti Víziközmű Zrt. részére történő ingyenes vagyonátadás lehetőségét, és az ezzel kapcsolatos Tárasasági Szerződés módosítást.

1. Az előterjesztésben foglaltakkal egyetértettek, és előzetesen hozzájárulnak a Nemzeti Víziközművek felé az integrációs szándékról történő nyilatkozattételhez.

2. A Társasági Szerződés módosítását a képviselő-testület jóváhagyta, és annak aláírására Berg Csaba polgármestert hatalmazzák fel.

Határidő: augusztus 30.

Felelős: képviselő-testület, polgármester

**Berg Csaba** polgármester elmondta, hogy nem rózsás az önkormányzat jövőképe sem. A Művelődési Házat októbertől bezárják, köszöni az iskolának, hogy a táncosok és pingpongosok odamehetnek próbálni. Újabb pályázatok nem kerültek kiírásra, a Magyar Falu program leállt. Elnyert pályázatokkal sem tudni mi lesz. A közmunkás létszám nagyon alacsony, ez az indoka annak, hogy sok esetben késnek a fűnyírásokkal, a lakók türelmét kéri. Jövő héten bányásznap lesz a településen, a helyi újság kiküldésre kerül.

Tekintettel arra, hogy az ülésen több kérdés, észrevétel, indítvány nem hangzott el a polgármester a képviselő-testület ülését berekesztette.

kmf.

|  |  |
| --- | --- |
| Berg Csaba  polgármester | Dr. Tóth Attila  jegyző |